2.  ปัจจัยความเสี่ยง

  2.1 ความเสี่ยงจากการพึ่งพิงผู้ผลิตวัตถุดิบรายใหญ่ในประเทศเพียง 3 ราย

  ในปี 2555 ผู้ผลิตเหล็กแผ่นรีดร้อนชนิดม้วน (Hot Rolled Coil)
  ซึ่งเป็นวัตถุดิบหลักในการผลิตท่อเหล็ก

และเหล็กแผ่นดำรายใหญ่ในประเทศ ซึ่งมีเพียง 3 ราย คือ กลุ่มบริษัท สหวิริยา สตีล อินดัสทรี
จำกัด (มหาชน) กลุ่มบริษัท จี เจ สตีล จำกัด (มหาชน) และ บริษัท จี สตีล จำกัด (มหาชน)
ประสพปัญหาในการดำเนินงานทำให้ไม่สามารถผลิตสินค้าได้เพียงพอต่อความต้องการของตลาด
ทำให้บริษัทต้องจัดหาแหล่งวัตถุดิบหลักใหม่ โดยการนำเข้าจากต่างประเทศ ทำให้ในปี 2555
บริษัทนำเข้าวัตถุดิบจากต่างประเทศคิดเป็นประมาณร้อยละ 65 ของมูลค่าการสั่งซื้อทั้งหมด
ส่วนอีกประมาณร้อยละ 35 จัดซื้อเพิ่มเติมจากตัวแทนจำหน่ายในประเทศ

จากการสั่งซื้อวัตถุดิบจากต่างประเทศข้างต้นอาจทำให้บริษัทมีการความเสี่ยงจากการพึ่งพิงผู้ผลิตในต่างประเทศดังกล่าว
อย่างไรก็ดีบริษัทเชื่อมั่นว่าผู้ผลิตในต่างประเทศดังกล่าวเป็นโรงงานผู้ผลิตรายใหญ่ซึ่งมีความน่าเชื่อถือ
และมีความสามารถที่จะสนองตอบความต้องการของบริษัทได้เป็นอย่างดี
ซึ่งจะสามารถทดแทนการสั่งซื้อวัตถุดิบจากผู้ผลิตในประเทศได้

ประกอบกับบริษัทมีนโยบายการบริหารจัดการต้นทุนการผลิตให้มีประสิทธิภาพ
เพื่อลดความเสี่ยงจากการขาดแคลนวัตถุดิบซึ่งถือเป็นต้นทุนการผลิตหลัก
โดยบริษัทได้มีนโยบายในการวางแผนการผลิตและดำเนินการสั่งซื้อเหล็กแผ่นรีดร้อนชนิดม้วนล่วงหน้าประมาณ
1 เดือน โดยคำนึงถึงแนวโน้มของราคาและปริมาณความต้องการใช้วัตถุดิบเป็นสำคัญ นอกจากนี้
บริษัทยังคงเตรียมความพร้อมการลดความเสี่ยงดังกล่าวโดยการสั่งซื้อวัตถุดิบจากผู้ผลิตในต่างประเทศรายอื่นๆ
ด้วย

  2.2 ความเสี่ยงจากความผันผวนของราคาวัตถุดิบประเภทเหล็กแผ่นรีดร้อนชนิดม้วน

  เหล็กแผ่นรีดร้อนชนิดม้วน (Hot Rolled Coil) เป็น วัตถุดิบหลักในการผลิตท่อเหล็ก
  ทั้งนี้ราคาผลิตภัณฑ์ของ

บริษัทจะแปรเปลี่ยนไปในทิศทางเดียวกับราคาเหล็กแผ่นรีดร้อนชนิดม้วนในประเทศเป็นส่วนใหญ่
ดังนั้นความเสี่ยงจากความผันผวนของราคาเหล็กแผ่นรีดร้อนชนิดม้วนในประเทศจึงมีผลกระทบโดยตรงต่อต้นทุนขายและผลกำไรของบริษัท
หากบริษัทไม่สามารถปรับเพิ่มราคาของผลิตภัณฑ์ในอัตราที่เท่ากับหรือมากกว่าอัตราการเพิ่มขึ้นของราคาเหล็กแผ่นรีดร้อนชนิดม้วน

  อย่างไรก็ดี
  ผู้บริหารของบริษัทได้มีการติดตามการเปลี่ยนแปลงของราคาวัตถุดิบอย่างใกล้ชิดเพื่อประเมิน

สถานการณ์และแนวโน้มของราคาและปริมาณความต้องการใช้เหล็กทั้งในและต่างประเทศ
เพื่อนำมาพิจารณาประกอบการตัดสินใจในการสั่งซื้อและบริหารจัดการปริมาณวัตถุดิบคงคลังซึ่งเป็นต้นทุนหลักของบริษัทให้มีความเหมาะสม
โดยบริษัทมีนโยบายที่จะลดปริมาณวัตถุดิบคงคลังหากราคาวัตถุดิบมีแนวโน้มการปรับตัวลดลงและเพิ่มปริมาณวัตถุดิบคงคลังหากราคาวัตถุดิบมีแนวโน้มที่จะปรับตัวเพิ่มสูงขึ้น

3.  ความเสี่ยงจากการการแข่งขันที่มากขึ้น

  ปัจจุบัน ผู้ประกอบกิจการผลิตเหล็กแผ่นรีดร้อนชนิดม้วนรายใหญ่ในประเทศรายหนึ่ง
  ซึ่งเป็นผู้จำหน่าย

วัตถุดิบหลักให้แก่บริษัท มีนโยบายที่จะขยายการดำเนินธุรกิจให้มากขึ้น
โดยอาจครอบคลุมการเป็นผู้ผลิตและจำหน่ายท่อเหล็ก
จึงทำให้บริษัทอาจมีความเสี่ยงจากการเข้ามาของผู้ประกอบกิจการดังกล่าว อย่างไรก็ดี
บริษัทยังคงความได้เปรียบกว่าผู้ประกอบการดังกล่าว
เนื่องจากบริษัทมีทีมผู้บริหารที่มีประสบการณ์ในอุตสาหกรรมท่อเหล็กมานานประกอบกับสินค้าของทางบริษัมีมาตรฐานอุตสาหกรรมรองรับ
รวมทั้งมีระบบการผลิต ระบบการส่งมอบสินค้าที่ดีและได้รับการยอมรับจากลูกค้ามากว่า 10 ปี
บริษัทจึงคาดว่าจะสามารถลดผลกระทบของปัจจัยดังกล่าวได้

4.  ความเสี่ยงจากการไม่ได้รับการต่อสินเชื่อวงเงินระยะสั้นจากสถาบันการเงิน
    และการผันผวนของอัตราดอกเบี้ย

  ณ วันที่ 31 ธันวาคม 2555
  บริษัทมีเงินเบิกเกินบัญชีและเงินกู้ยืมระยะสั้นจากสถาบันการเงินจำนวน

1,014.86 ล้านบาท และเงินกู้ยืมระยะยาวจำนวน 695.00 ล้านบาท รวมกันทั้งสิ้นประมาณ
1,709.86 ล้านบาท โดยมีอัตราส่วนหนี้สินต่อส่วนของผู้ถือหุ้นเท่ากับ 1.00 เท่า ดังนั้น
ในกรณีที่บริษัทไม่ได้รับการต่อสินเชื่อดังกล่าวโดยเฉพาะตั๋วสัญญาใช้เงิน
ซึ่งอาจส่งผลกระทบให้บริษัทไม่มีเงินทุนหมุนเวียนที่เพียงพอในการดำเนินธุรกิจ
หรือในกรณีที่สินเชื่อดังกล่าวมีอัตราดอกเบี้ยเปลี่ยนแปลงเพิ่มขึ้น
อาจส่งผลกระทบต่อผลการดำเนินงานของบริษัทในอนาคตได้

  อย่างไรก็ดี บริษัทได้ตระหนักถึงความเสี่ยงข้อนี้
  จึงได้พิจารณาถึงการจัดหาแหล่งเงินทุนและสถาบันการเงิน

อื่นเพิ่มเติมเพื่อเป็นเงินทุนหมุนเวียนสำรองไว้แล้ว
ประกอบกับบริษัทมีความสัมพันธ์ที่ยาวนานกับสถาบันการเงินและมีประวัติการชำระเงินที่ดี
รวมทั้งบริษัทสามารถดำรงอัตราส่วนหนี้สินต่อส่วนของผู้ถือหุ้นตามข้อกำหนดของธนาคารไม่เกิน 1.50
เท่า บริษัทจึงได้รับการต่ออายุวงเงินสินเชื่อจากสถาบันการเงินตลอดมา

5.  ความเสี่ยงจากการพึ่งพิงผู้บริหารในการกู้ยืมเงินจากสถาบันการเงิน

  ในช่วงเวลาที่ผ่านมาวงเงินกู้ยืมของบริษัทส่วนใหญ่ได้รับการค้ำประกันจากผู้บริหาร
  และผู้ถือหุ้นรายใหญ่

ทรัพย์สินของผู้บริหารและผู้ถือหุ้นรายใหญ่ และ/หรือ
ทรัพย์สินของบริษัทที่เกี่ยวข้องกับผู้บริหารและผู้ถือหุ้นรายใหญ่ (โปรดดูรายละเอียดเพิ่มเติมในส่วนที่
2 ข้อ 10.1)
ดังนั้นจึงอาจพิจารณาได้ว่าความเชื่อมั่นของการอนุมัติวงเงินกู้ยืมของสถาบันการเงินอาจพึ่งพิงอยู่กับผู้บริหารและผู้ถือหุ้นรายใหญ่ดังกล่าวข้างต้น

อย่างไรก็ดี ในปี 2555 จากการที่ฐานะการเงินและผลการดำเนินงานของบริษัทดีขึ้น
ทำให้สถาบันการเงินที่ให้บริษัทกู้ยืมเงินอยู่เดิมได้อนุมัติปลดภาระการค้ำประกันรวมทั้งทรัพย์สินของผู้บริหารและผู้ถือหุ้นรายใหญ่
รวมทั้งบริษัทยังสามารถระดมทุนจากสถาบันการเงินแห่งใหม่ได้โดยไม่ต้องให้ผู้บริหารและผู้ถือหุ้นรายใหญ่ค้ำประกัน
ดังนั้นบริษัทจึงเชื่อมั่นว่าต่อจากนี้เป็นต้นไป
บริษัทจะสามารถระดมเงินทุนจากสถาบันการเงินเพิ่มเติมได้เองโดยไม่ต้องพึ่งพิงการค้ำประกันจากผู้บริหารและผู้ถือหุ้นใหญ่

6.  ความเสี่ยงจากการมีผู้ถือหุ้นรายใหญ่ที่มีอิทธิพลต่อการกำหนดนโยบายการบริหารงาน

  ณ วันที่ 21 ธันวาคม 2555 (วันปิดสมุดทะเบียนผู้ถือหุ้นล่าสุด) กลุ่มผู้ถือหุ้นรายใหญ่ คือ
  คุณดิสพงษ์ ทรัพย์

บุญเกิด นางสาวจินตนา ลีลาชัยเจริญภัณฑ์ ครอบครัวชินธรรมมิตร์ และครอบครัวลีกาญจนากร
(โปรดดูรายละเอียดในส่วนที่ 2 ข้อ 7.2 ผู้ถือหุ้น) ถือหุ้นในสัดส่วนร้อยละ 19.09, 19.04
18.19 และร้อยละ 14.33 ตามลำดับ รวมกันแล้วเท่ากับร้อยละ 70.65 ซึ่งมากกว่าร้อยละ 50
ของจำนวนหุ้นที่จำหน่ายได้แล้วทั้งหมดของบริษัท
จึงทำให้กลุ่มผู้ถือหุ้นใหญ่ดังกล่าวสามารถควบคุมคะแนนเสียงในการลงมติที่สำคัญได้เกือบทั้งหมดไม่ว่าในเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นในเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4
ของจำนวนหุ้นที่เข้าประชุมและมีสิทธิออกเสียง เช่น การเพิ่มทุน และการลดทุน เป็นต้น ดังนั้น
ผู้ถือหุ้นรายอื่นที่เข้าร่วมประชุมและมีสิทธิออกเสียงอาจไม่สามารถรวบรวมคะแนนเสียงเพื่อตรวจสอบและถ่วงดุลการบริหารของผู้ถือหุ้นใหญ่
นอกเหนือจากคณะกรรมการตรวจสอบที่ทำหน้าที่แทนผู้ถือหุ้นรายย่อย